Porsche se Macan – 'n pragtige, kompakte sportnuts | Maroela Media
Soos met die meeste sport- of supermotorvervaardigers word daar altyd gekerm as hulle aankondig dat hulle 'n sportnutsvoertuig uitbring. Porsche met die Cayenne, Alfa met die Stelvio, Maserati met die Levante, Lamborghini met die Urus en so kan mens aanhou. Ek het al 'n paar keer met 'n Macan gery en dit is 'n lieflike voertuig, maar was vir my nog nie in die kol soos 'n Porsche hoort nie.
Ons het so pas drie splinternuwe Porsche Macans onder hande gehad. Die Macan, Macan S en Macan GTS. Dit is die nuwe Macan III-reeks. Die reeks is 'n kompakte sportnutsvoertuig. Daar is een ratkas – Porsche se 7-spoed-PDK-dubbelkoppelaarratkas. Daar is twee enjins – een 2.0-viersilinderturbopetrol met 195 kW en 400 Nm. Die S het 'n 2.9 V6 met twee turbo's. Hy bied 280 kW en 520 Nm. Die reeksleidende GTS het ook 'n 2.9 V6 met twee turbo's, maar hy bied 324 kW en 550 Nm.
Die binneruim van die Macan-reeks is eg Porsche. Dit is soos 'n pantserwa gebou, maar tog gemaklik. Porsche se unieke gevoel en ergonomie maak dat 'n mens dadelik tuis voel. Ek moet bieg dat die klankstelsel in die Macan my ore nou nog laat tril.
Op die pad is waar die Macan-reeks 'n mens van mening laat begin verander. Ons het eerste die S op die proef gestel. Al is die GTS uiters indrukwekkend, dink ek die S is moontlik die beste een in die reeks. Dit is die beste balans tussen verrigting en gemak. Ons bestorm Helshoogtepas naby Stellenbosch, en ek sal hier sê die Macan klou soos 'n Porsche.
Tweede aan die beurt is die intree-Macan. Sy 2.0-viersilinderturboenjin is voorwaar gewillig. Sy ritgehalte en padhouvermoë nes die S s'n. Dis eintlik 'n grap om te dink dat dit die intreemodel is.
Laaste aan die beurt is die GTS. Hy't 'n knoppie wat sy uitlaatpyp se kleppe oopdraai. Lekker. Terwyl mens se ore na die orkes van die 2.9 luister, voel jou boude dadelik dat die GTS se ritgehalte harder is. Dit is vinnig voor die hand liggend dat die GTS 'n ernstige Porsche is; nie net 'n sportnutsvoertuig met 'n Porsche-embleempie op nie.
Dit is ietwat van 'n openbaring om die Macan op te som. Ons het twee bekendstellings gelyktydig gedoen – die 911 GTS en die Macan-reeks. Die Macan is vir my indrukwekkender betreffende wat Porsche daarmee bereik het. Dit is 'n pragtige kompakte sportnuts, met fantastiese bougehalte en asemrowende verrigting. Indien jou sakke diep genoeg is, gaan toetsbestuur beslis 'n Macan, dit is 'n belewenis.
Porsche Macan 195 kW/400 Nm 8,8 l/100 km 6,4 sek. 232 km/h R1 050 000
Porsche Macan S 280 kW/520 Nm 9,9 l/100 km 4,8 sek. 259 km/h R1 271 000
Porsche Macan GTS 324 kW/550 Nm 9,9 l/100 km 4,5 sek. 272 km/h R1 551 000
Die reeks word gedek deur 'n 2 jaar/onbeperkte km-waarborg en 2 jaar/100 000 km‑ omvattende instandhoudingsplan.
Ons sal weer tyd met die Macan deurbring en hom dan met sy mededingers vergelyk.
BMW R 1250 RT –'n moeitelose toerfiets
Is daar enigsins n nut om motors in hierdie prysklas te toetsbestuur in Suid Afrika, wat waarskynlik nou naby aan een van die armste lande ter wêreld is?